Røvere truede med pistol i guldsmedeforretning i Fjerritslev. Ekspedienten brugte en pulverslukker mod røverne. OPDATERET 21.58

Mandag omkring klokken 16 blev politiet kaldt til Fjerritslev, hvor guldsmedeforretningen Flintholm i Østergade var udsat for røveri, hvor der blev truet med en pistol. Det fortæller vagtchef ved Nordjyllands Politi, Per Jørgensen. Der blev sendt mange patruljer til området,for at lede efter de tre gerningsmænd, som beskrives således: A: Iført sort jakke og blå cowboybukser. Han har fipskæg. B: Iført sort jakke og en grå hætte samt blå cowboybukser. Han har et bredt ansigt. C: Iført sort jakke, muligvis af skind, en grå, strikket trøje med hætte, blå cowboybukser, sorte handsker og muligvis brune sko. Det var ham, der truede med pistolen. Ekspedienten i forretningen nåede at give røverne et skud med pulverslukkeren, inden hun flygtede og alarmerede politiet. Politiet vil meget gerne høre fra vidner der har set tre mænd gå ad Dalgasvej og Sandagervej i retning mod hallen. Røverne er muligvis steget ind i en bil denne vej, men politiet ved ikke hvilken. Oplysninger kan gives til Nordjyllands Politi på telefon 114. Der er endnu ingen oplysninger om hvilket udbytte røverne slap afsted med.